Breidel die padwoedemonster - Jou Gesin | Solidariteit WêreldJou Gesin | Solidariteit Wêreld
Tuis › Artikels › Breidel die padwoedemonster
Breidel die padwoedemonster
Maandag | 11 Maart | 2019
Statistiek vir 2018 wys dat 18 000 mense jaarliks sterf op Suid Afrikaanse paaie as gevolg van padwoede. 150 duisend mense word ernstig beseer en 8 500 mense verlam deur ongelukke en dit kos die staat R300 miljoen per jaar, om nie eens die persoonlike finansiële en emosionele verlies by te reken nie. Uit hierdie syfers is dit duidelik dat daar geen wenners is in ʼn padwoede-insident nie maar slegs gevolge en verloorders.
Padwoede is wanneer ʼn voertuig op so ʼn wyse bestuur word dat ander persone, voertuie of eiendom beseer of beskadig word, daar doelbewus teen ʼn ander voertuig gestamp word, ʼn botsing doelbewus veroorsaak word of in ʼn konfrontasie met ʼn bestuurder betrokke geraak word, en algemene onbedagsaamheid.
Die volgende sal padwoede veroorsaak: skielike versnelling om iemand af te sny, om skielik onnodig rem te trap, te naby aan die agterkant van die voertuig voor jou te ry (tailgaiting), te verhoed dat iemand in ʼn baan inbeweeg, te stadig ry, te vinnig ry en ligte te flits om ʼn motoris uit ʼn baan te dwing, nie flikkerligte te gebruik om rigtingverandering of besluite aan te dui nie.
Selfs die mees bedaarde bestuurder word daagliks deur sulke padgedrag gekonfronteer en dis net normaal om te wil reageer, maar om rasioneel en voorkomend op te tree sal verhoed dat jy deel word van die Suid Afrikaanse statistiek.
Maar wat as die woedemonster jou beetpak?
Moenie impulsief optree nie, dink eers!
Jy voel jy is reg en die ander persoon moet ʼn les geleer word, jou spasie word binnegedring en jy reageer op ʼn manier wat ander padgebruikers of passasiers in gevaar stel of konfrontasie uitlok. Jy het dalk nie beheer oor hoe jy voel nie maar jy het beheer oor hoe jy reageer.
Vra jou af of jy self onafgehandelde frustrasies en emosionele bagasie het wat jy saamdra en nou jou aanhitser en hulpbestuurder geword het nie. Identifiseer en ontlont die emosionele krisis voordat jy op die pad gaan. Indien jy sukkel om jou woede onder beheer te bring, sukkel jy dalk ook om woede op ander gebiede in bedwang te hou. Bepaal wat die onderliggende oorsaak van jou woede is en probeer om ʼn oplossing daarvoor te vind.
Aanvaar dat ander mense wel bestuurfoute maak en wees vergewensgesind daarteenoor. Jy maak ook foute en jy sal ook bedagsaamheid waardeer van ander motoriste.
Bestuur self bedagsaam en hou by die padreëls; wees eerder ʼn voorbeeld van bedagsaamheid. Onthou ook jou minderjarige passasiers leer toekomstige padgebruike en houdings by jou.
Aanvaar dat wanneer jy in ʼn verkeersknoop beland, almal laat gaan wees en dat jy niks daaraan kan doen nie. Deur vorentoe te probeer indruk, kan net ʼn plofbare situasie vererger.
Ignoreer obsene tekens en moenie self in die lokval trap om tekens uit te deel of op die toeter te lê nie.
Jy kan dalk skel. Probeer gemeenskapsgeorieenteer te dink. Wanneer jy iemand uitskel, takel jy daardie persoon af tot op ʼn laer vlak as jy. Dit is goed om te onthou dat daar ook vir die persoon geliefdes wag om huis toe te kom en wat hom of haar na waarde skat.
Gebruik die toeter slegs om ander te waarsku teen gevaar en nie om mee uit te skel nie, bv. as hulle nie sien jy is reg langs hulle nie.
Vermy tye en paaie wat gewoonlik by jou ʼn reaksie gaan uitlok. Ry vroeër en maak voorsiening vir oponthoud.
Probeer voorkomend dink en hoe jy uitlokkers gaan hanteer.
Luister na oudioboeke oor jou klankstelsel eerder as na ʼn radioprogram of musiek wat jou irriteer.
Indien jy agtervolg word deur ʼn agressiewe bestuurder, ry na die naaste polisiestasie of die naaste motorhawe waar daar kameras is. Vermy oogkontak met die bestuurder en moenie stop nie.
Koopman, Se-Anne 5 Julie 2018
Volpe, Allie. Mei 2018, Men’s Health